CELEX: 62020TN0695
Language: lv
Date: 2020-11-18 00:00:00
Title: Lieta T-695/20: Prasība, kas celta 2020. gada 18. novembrī – OG/EIB

1.2.2021   
            
            
               LV
            
            
               Eiropas Savienības Oficiālais Vēstnesis
            
            
               C 35/53
            
         
      Prasība, kas celta 2020. gada 18. novembrī – OG/EIB
      (Lieta T-695/20)
      (2021/C 35/71)
      Tiesvedības valoda – franču
      
         Lietas dalībnieki
      
      
         Prasītāja: OG (pārstāves: L. Levi un M. Vandenbussche, advokātes)
      
         Atbildētāja: Eiropas Investīciju banka
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atzīt šo prasību par pieņemamu un pamatotu;
               
            līdz ar to
      
                  —
               
               
                  piespriest EIB samaksāt darba algu par 16 mēnešiem un atlīdzību sakarā ar darba tiesisko attiecību izbeigšanu par sešiem mēnešiem, proti, naudas summu 317 668 EUR apmērā sākotnējās prasības par kaitējuma atlīdzību celšanas brīdī, 2019. gada 23. oktobrī, šo summu samaksas brīdī aprēķinot no jauna,
               
            
                  —
               
               
                  piespriest EIB atlīdzināt morālo kaitējumu, kas ex aequo et bono ir novērtēts 50 000 EUR apmērā,
               
            
                  —
               
               
                  vajadzības gadījumā atcelt lēmumu noraidīt prasību par kaitējuma atlīdzību, kurš ir datēts ar 2020. gada 9. martu un saņemts 10. martā,
               
            
                  —
               
               
                  vajadzības gadījumā atcelt 2020. gada 8. augustā pieņemto netiešo lēmumu par sūdzību hierarhijas kārtībā,
               
            
                  —
               
               
                  kā procesa organizatorisko pasākumu piešķirt piekļuvi SSTL ziņojumam;
               
            
                  —
               
               
                  piespriest atbildētājai atlīdzināt visus tiesāšanās izdevumus.
               
            
         Pamati un galvenie argumenti
      
      Lai pamatotu prasību ar mērķi konstatēt Eiropas Investīciju bankas (EIB) atbildību par virkni notikumu, kuri, aplūkoti atsevišķi vai kopā, atklājot EIB kļūdaino rīcību, kas esot radījusi prasītājai kaitējumu un izraisījusi viņas slimību, prasītāja izvirza tikai vienu pamatu, kurš attiecas uz EIB īstenoto rūpības, labas pārvaldības un pārskatāmības pienākumu neizpildi un vispārīgāk – katram darba devējam saistošā vispārējā pienācīgas piesardzības un rūpības pienākuma neizpildi.
      Šajā lietā prasītāja apgalvo, ka tad, ja EIB būtu regulāri veikusi lietderīgos pasākumus šo ēku drošības nodrošināšanai, praktikantes traģiskā pašnāvība nebūtu notikusi. Viņa arī apgalvo, ka tad, ja EIB būtu uzņēmusies atbildību attiecībā uz šo pašnāvību un būtu attiecībā uz saviem darbiniekiem un it īpaši tiem, kuriem – kā prasītājai – bija saskarsme ar šo pašnāvību, izpildījusi tai saistošos pārskatāmības, atbalsta, atklātuma un palīdzības pienākumus, prasītāja tagad nebūtu darbiniece ar invaliditāti, kura piedzīvo ciešanas un kuras karjera un nopelni vairs neeksistē darba devējam, kam viņa ir uzticami kalpojusi.
      Prasītāja norāda, ka fakti arī pierāda – EIB, kas nepavisam nav rīkojusies kā atbildīgs un aizsargājošs darba devējs, pēc savas praktikantes pašnāvības ir izvērsusi politiku ar mērķi iznīcināt prasītājas ticamību un vērtību, līdz tās fiziskam un garīgam sabrukumam. Prasītāja uzskata, ka pēc 30 gadiem priekšzīmīgas karjeras pret viņu ir izturējušies kā pret viduvēju un negodīgu darbinieci.